**Zahvalni nagovor ob slavnostni podelitvi nazivov novim rednim profesorjem Univerze v Ljubljani, 10. januar 2019**

Prof. mag. Marko Naberšnik

*Velja govorjena beseda.*

Spoštovani rektor Univerze v Ljubljani prof. dr. Igor Papič, spoštovani dekani, profesorice, profesorji, spoštovani gostje,

v imenu novoizvoljenih rednih profesoric in profesorjev Univerze v Ljubljani se Senatu Univerze in Senatom posameznih članic zahvaljujem za izkazano priznanje za naše dosedanje delo ter zaupanje v naše načrte za nadaljevanje poslanstva na strokovnem področju vsakega izmed nas.

Ko se oziramo na prehojeno pot, lahko brez dvoma ugotovimo, da je nismo prehodili sami. Ves čas so nam s svojo podporo, razumevanjem in dobronamernimi nasveti stali ob strani posameznice in posamezniki, ki so v nas zaupali in nam pomagali tudi takrat, ko komu izmed nas ni bilo najlažje. Skupni cilj te poti je vselej bil ohraniti posameznikovo radovednost, vitalnost in vero, da so spremembe na bolje možne, da imajo na Zemlji domovanje tudi čudeži.

Znanje in veščine, ki smo jih bili na tej poti deležni od naših predhodnikov, so krepili naše človeške temelje, nas delali boljše in skrbeli, da smo pridobljeno vedenje lahko prenašali na nove generacije. Prav zato je biti profesorica in profesor velika odgovornost. Pravilna skrb za znanje, velika mera empatije in spoštovanje sočloveka so namreč nujni, da lahko mlajšim rodovom stojimo ob strani v za njih ključnih trenutkih. Tako kot smo bili ustrezne podpore in skrbi deležni mi, tako obljubljamo, da jo bomo odgovorno prenašali na nove generacije.

A biti profesorica in profesor ni le nekaj resnobnega, kar bi morda lahko kdo sklepal na prvi pogled. Je tudi delo, ki vključuje neizmerno veliko mladostne zagnanosti, vere v sanje in humor, ki ga s seboj prinašajo študentke in študenti. Delo z njimi je neskončen vir navdiha, njihova pozitivna in raziskovanja polna skepsa pa temelj, ki profesorice in profesorje ohranja budne ter na preži za novim, izpopolnjenim znanjem. Zato se ob tej priložnosti v skupnem imenu zahvaljujem tudi vsem študentkam in študentom, ki so nas z lastno radovednostjo ohranjali v stiku s pedagoškim poslanstvom.

Naj ob zaključku izrečem zahvalo vsem, ki ste nam na tej poti stali ob strani in vas v govoru ni bilo moč omeniti, a imate stalno mesto v naših srcih in mislih. Brez vas nas ne bi bilo. Vsem novoizvoljenim profesoricam in profesorjem pa želim, da na pedagoški poti, ki je pred nami, prispevamo Univerzi v Ljubljani ter posameznim članicam tisto najboljše, kar premoremo. Za rodove, ki so trenutno z nami in za vse, ki še prihajajo.

Hvala!